# לוח השנה של המאיה

לוח השנה של בני המאיה- מחזור ההאב בן 19 החודשים.
סימנו של היום הראשון במחזור צולקין
**לוח השנה של המאיה** הוא לוח שנה המורכב מכמה לוחות ומחזורים. בשל דיוקו יוצא הדופן, הלוח נחשב לאחד מההישגים הלא חומריים הגדולים ביותר של תרבות המאיה. לוח השנה של המאיה מבוסס על לוח השנה של האולמקים והיה משותף לכל התרבויות הקדם קולמביאניות באמריקה המרכזית.

משכו הממוצע של סיבוב כדור הארץ סביב השמש, המכונה באסטרונומיה "שנה טרופית", הוא 365.242189 ימים, או 365 ימים, 5 שעות, 48 דקות ו-46 שניות בקירוב. בלוח השנה של המאיה אורך השנה הוא 365.2420. בלוח היוליאני שהיה מקובל באירופה באותו זמן (המאות 3 עד 9 לספירה), אורך השנה הוא 365.25 ימים, והיה הרבה פחות מדויק היות שבכל 128 שנים נוצרה סטייה של יום אחד. סטייה של יום אחד מתרחשת בלוח השנה של המאיה רק כל 5,291 שנים. לוח השנה של המאיה מדויק יותר אפילו מלוח השנה הגרגוריאני הנהוג בימינו בעולם, והוא בן 365.2425 ימים. סטייה של יום אחד מתרחשת בלוח השנה הגרגוריאני כל 3,215 שנים.

גם ללוח הירח של המאיה רמת דיוק גבוהה מאוד, ומצביע על כך שבחודש ישנם 29.530864 ימים, קרוב מאוד לזמן האמיתי הידוע בימינו, 29.530588853 ימים, או 29 יום 12 שעות 44 דקות 2.976 שניות.

בני המאיה לא מדדו זמן במונחים של שבוע, חודש, שנה. במקום זאת הם השתמשו בשתי מערכות זמן, האחת מחזורית והשניה מצטברת. בשיטה הראשונה הם השתמשו במחזורים של 260 ימים, 365 ימים, 18,980 ימים. מחזורים אלה חזרו על עצמם שוב ושוב אבל לא הייתה דרך למדוד את הזמן המצטבר ממחזור למחזור. בשנייה הם מדדו את מספר הימים (ולא השנים) שעברו מתחילת הספירה שמקבילה לשנה 3114 לפנה"ס הגרגוריאנית.

אחד מהלוחות המרכיבים את לוח השנה של המאיה הוא הצולקין (Tzolk'in). אורכו 260 ימים והוא מורכב משני מחזורים בני 13 ו־20 יום. כל יום בלוח קיבל שני שמות, אחד ממחזור 13 ואחד ממחזור 20. כל צרוף של שני שמות חוזר על עצמו רק פעם אחת ב־260 שנים. לוח זה היה חשוב לקביעת חגים דתיים ומועדים הקשורים בדת.

לוח הצולקין שולב עם לוח אחר שנקרא האב (Haab). אורכו 365 יום והוא מורכב מ-18 חודשים של 20 יום ועוד חמישה ימים נפרדים שנחשבו למביאי מזל רע. שני לוחות אלו יצרו ביחד מחזור אחד שחזר על עצמו מדי 52 שנים בערך. המחזור המשולב כולו (צולקין והאב יחדיו, כ- 52 שנים) נתפס כ"דור". לכל יום במחזור היה שם ייחודי. לאור תוחלת החיים בתקופת המאיה, כל יום במחזור הופיע רק פעם אחת בחייו של אדם ממוצע.

גם הצולקין וגם ההאב ייצגו מחזורי זמן מעגליים אך לא ליניאריים. פרוש הדבר שניתן היה לעקוב בעזרתם אחר מועדים של אירועים חוזרים על עצמם, כמו חגים, אבל מחזור צולקין-האב לא מדד כמה זמן עבר מנקודה קבועה בעבר כמו שנת 1 בספירה המערבית ולכן לא ניתן היה לחשב באמצעותו מועדי אירועים שחלו מחוץ למחזור, לפניו או אחריו. כדי לפתור זאת, השתמשו בני המאיה בלוח שנה נוסף שנקרא הספירה הארוכה. לוח זה סופר את הימים (ולא השנים) מאז תחילת הספירה שנקבעה ל 11 באוגוסט 3114 לפנה"ס (לפי לוח השנה הגרגוריאני). הספירה הארוכה חיברה ימים בכפולות של 20 (עם חריג אחד). לפי שיטה זאת: יום נקרא קין (K'in). 20 קין שווים וינאל (Winal או Uinal). 18 וינאל שוים טון Tun (360 ימים). 20 טון שוים קאטון K'atun (7,200 ימים). 20 קאטון שוים באקטון B'ak'tun (144,000 ימים). 20 באקטון שוים פיקטון Piktun (2,880,000 ימים), וכן הלאה. לדוגמה אירוע שחל ביום 11 באקטון, 13 קאטון, 19 טון, 10 וינאל, 19 קין, חל 1,684,639 ימים אחרי תחילת הספירה (11\*144000 + 13\*7200 + 19\*360 + 10\*18 + 19\*1). במונחים מערביים מדובר בכ- 4600 שנים לספירה דהינו במאה החמש עשרה לספה"נ, מועד המפגש בין הספרדים לתרבויות דרום אמריקה.

סוף הבקטון השלושה-עשר חל ב- 21 בדצמבר 2012. על פי המאיה, יהיה זה תאריך "לידה מחדש". לא ידוע בדיוק למה הייתה כוונת בני המאיה, אך ככל הנראה לא התכוונו ל"סוף העולם". כוונתם הייתה כנראה לאירוע שיהיה ייחודי לתרבותם.

אף על פי שהספירה הארוכה מתחילה בשנת 3114 לפנה"ס (לפני כ-5,000 שנים), העדויות המוקדמות ביותר לשימוש בשיטה זאת מתוארכות למאות השנייה או הראשונה לפנה"ס (לפני כ־2,000 שנים). כלומר תחילת הלוח (שנה 1) חלה הרבה לפני תחילת השימוש בלוח. לא ברור מדוע תחילת הספירה נקבעה לתאריך שנקבעה דווקא.

חוץ ממחזורים אלו, היה לבני המאיה מחזור אחר חשוב ששמו מחזור נוגה, שנבע מבקיאותם של בני המאיה באסטרונומיה. מחזור זה היה המחזור של כוכב הלכת נוגה. בני המאיה הצליחו לחשב את תנועותיו של כוכב לכת זה בדיוק רב ביותר, דיוק שהושג על ידי בני התרבויות המערביות רק שנים רבות אחר כך. נוגה סימן מלחמות בשביל בני המאיה ושליטים רבים יצאו למלחמה כשכוכב זה היה קרוב יותר לכדור הארץ.

## ראו גם

* תופעת 2012

## קישורים חיצוניים

 מדיה וקבצים בנושא **לוח השנה של המאיה** בוויקישיתוף
* לוח השנה של המאיה, באתר אנציקלופדיה בריטניקה (באנגלית)
* לוח שנה מאיה, דף שער בספרייה הלאומית

## הערות שוליים